Forårsudstillingen er en årlig udstilling, der afholdes på Færøernes Nationalgalleri, arrangeret af Billedkunstnernes Forbund på Færøerne. Udstillingen er åben frem til d. 16. maj. Årets Forårsudstilling byder på mangfoldige kunstoplevelser. Her er store installationer, hvor du kan gå på opdagelse i de mange genstande. Der er små værker med mange detaljer, strikkede og vævede værker af uld og hør, og endda en skulptur af gamle videobånd, som kan opleves side om side med et hypnotiserende lyd- og videoværk. På udstillingen er der også grafiske tegninger, fotografier, oliemaleri samt et opdækket 12 meter langt bord fyldt med symbolske genstande. Udstillingen er disponeret således, at kunstværkerne kan opleves hver for sig, samtidig med at de refererer til hinanden på tværs af udstillingen. Eksempelvis handler flere kunstværker om rum. Der er store rum, vi kan gå ind i, og små rum, som vi må betragte på afstand. Flere værker sætter fokus på tekstil. De er vævede, strikkede og sat sammen af traditionelle materialer som uld og hør, men også latex, mylar og videobånd.